A BIZOTTSÁG 849/2008/EK RENDELETE
(2008. augusztus 28.)
a jövedéki adó alóli mentesség alkalmazásában az alkohol teljes denaturálására vonatkozó eljárások kölcsönös elismeréséről szóló 3199/93/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az alkohol és az alkoholtartalmú italok jövedéki adója szerkezetének összehangolásáról szóló, 1992. október 19-i 92/83/EGK tanácsi irányelvre (1) és különösen annak 27. cikke (4) bekezdésére,
mivel:
(1)
A 3199/93/EK bizottsági rendelet (2) előírja, hogy azokat a denaturáló szereket, amelyeket az egyes tagállamokban a 92/83/EGK irányelv 27. cikke (1) bekezdésének a) pontjával összhangban az alkohol teljes denaturálására alkalmaznak, az említett rendelet mellékletében ismertetni kell.
(2)
A 92/83/EGK irányelv 27. cikke (1) bekezdésének a) pontjában foglaltak értelmében a tagállamok kötelesek mentesíteni a jövedéki adó alól az olyan alkoholt, amelyet valamely tagállam előírásainak megfelelően teljesen denaturáltak, feltéve, hogy az említett előírásoknak a szóban forgó cikk (3) és (4) bekezdésében megállapított feltételek szerinti bejelentése és elfogadása megtörtént.
(3)
Görögország 2007. szeptember 11-jén értesítést küldött a 3199/93/EK bizottsági rendelettel engedélyezett denaturálási eljárásait érintő bizonyos változtatásokról.
(4)
A Bizottság 2007. szeptember 27-én továbbította az említett értesítést a többi tagállamnak.
(5)
Mivel a kitűzött határidőn belül sem a Bizottság, sem más tagállam nem kérte, hogy az ügyet a Tanács elé terjesszék, a 92/83/EGK irányelv 27. cikkének (4) bekezdése értelmében úgy kell tekinteni, hogy a Tanács engedélyezte a denaturálási eljárások Görögország által bejelentett módosításait.
(6)
A 3199/93/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a jövedékiadó-bizottság véleményével,
ELFOGADTA EZT A RENDELETET:
1. cikk
A 3199/93/EK rendelet mellékletében a Görögországra vonatkozó bejegyzés helyébe a következő szöveg lép:
„Görögország
Legalább 93 és legfeljebb 96 térfogatszázalék alkoholtartalmú gyenge minőségű etil-alkohol (lepárlási maradvány), amelyhez 93 térfogatszázalékos hidratált alkohol hektoliterenként a következő anyagokat adják hozzá:
-
Metil-alkohol: 2 liter,
-
Terpentinolaj: 1 liter,
-
Lámpaolaj: 0,50 liter,
-
Metilénkék: 0,40 gramm.
20 °C-os hőmérsékleten a változatlan állapotú végterméknek 93 térfogatszázalékot kell elérnie.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. augusztus 28-án.